REGULAMENTUL (CE) NR. 835/2007 AL CONSILIULUI
din 10 iulie 2007
de modificare a Regulamentului (CE) nr. 974/98, în ceea ce privește introducerea monedei euro în Cipru
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 123 alineatul (5),
având în vedere propunerea Comisiei,
având în vedere avizul Băncii Centrale Europene (1),
întrucât:
(1)
Regulamentul (CE) nr. 974/98 al Consiliului din 3 mai 1998 privind introducerea euro (2) prevede înlocuirea cu moneda euro a monedelor statelor membre care au îndeplinit condițiile necesare pentru adoptarea monedei unice în momentul în care Comunitatea a intrat în cea de-a treia etapă a uniunii economice și monetare.
(2)
Regulamentul (CE) nr. 2596/2000 al Consiliului (3) a modificat Regulamentul (CE) nr. 974/98 pentru a prevedea dispozițiile pentru înlocuirea cu moneda euro a monedei Greciei.
(3)
Regulamentul (CE) nr. 2169/2005 al Consiliului (4) a modificat Regulamentul (CE) nr. 974/98 pentru a pregăti introducerea ulterioară a euro în statele membre care nu au adoptat încă moneda euro ca monedă unică.
(4)
Regulamentul (CE) nr. 1647/2006 al Consiliului (5) a modificat Regulamentul (CE) nr. 974/98 pentru a prevedea dispozițiile pentru înlocuirea cu moneda euro a monedei Sloveniei.
(5)
În conformitate cu articolul 4 din Actul de aderare din 2003, Cipru este un stat membru care beneficiază de o derogare în înțelesul articolului 122 din tratat.
(6)
În temeiul Deciziei 2007/503/CE a Consiliului din 10 iulie 2007 în conformitate cu articolul 122 alineatul (2) din tratat, privind adoptarea de către Cipru a monedei unice la 1 ianuarie 2008 (6), Cipru îndeplinește condițiile necesare pentru adoptarea monedei unice, iar derogarea de care beneficiază Cipru se va abroga cu începere de la 1 ianuarie 2008.
(7)
Introducerea monedei euro în Cipru necesită extinderea, cu privire la Cipru, a dispozițiilor actuale privind introducerea monedei euro, stabilite prin Regulamentul (CE) nr. 974/98.
(8)
Planul de conversie monetară al Ciprului specifică faptul că bancnotele și monedele euro trebuie să aibă curs oficial în statul membru respectiv la data introducerii euro ca monedă națională. În consecință, data adoptării euro și data conversiei numerarului este 1 ianuarie 2008. Nu se aplică nicio perioadă de „retragere treptată”.
(9)
Prin urmare, Regulamentul (CE) nr. 974/98 ar trebui modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 974/98 se modifică în conformitate cu anexa la prezentul regulament.
Articolul 2
Prezentul regulament intră în vigoare la 1 ianuarie 2008.
Prezentul regulament este obligatoriu în toate elementele sale și se aplică direct în statele membre, în conformitate cu Tratatul de instituire a Comunității Europene.
Adoptat la Bruxelles, 10 iulie 2007.